**Poemul de hârtie**

*Mihaela Albu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poemul de hârtie – o casă zidită

La temelie – cuvinte încărcate

temeinic

cu mortar de cerneală

ferestrele – deschise spre lume

ușile – cu încuietori subtile

împrumutate de la bătrâni înțelepți

și ei datori vânduți

altora și mai cu minte

mai cu fală

mai cu albă și impunătoare barbă

Clădirea prinde contur

Câte încăperi?

Câte înțelesuri la această lume

de neînțeles

și încă una în plus –

depozit de îndoieli/ de spaime/

loc de pelerinaj către înlăuntrul

de cuvânt

Liniștea intră și iese prin pereți imaculați

Câte o ușă se deschide

invită păsări de aer

păsări de foc

de pământ/ de cer

păsări speriate

ființe de carne și gând

căzuseră de mult gratiile

tăcerea pietrelor din casa pustie

Curând au venit în vecinătate bogații

alte și alte poeme au ridicat

Ziduri rezistente

din hârtie mult mai groasă

impermeabilă

la toate ploile bogate în neîncredere